**Årsberetning Ready bandy 2021**

**Sesongen 2021/22**



**Endelig tilbake!**

**Aktivitet**

Sesongen 2020/21 ble som kjent svært amputert. Ingen kamper ble arrangert, og kun elitelagene herrer og damer fikk gjennomføre seriespill. Dette ble for begges vedkommende stoppet ved halvspilt serie og uten at sluttspillet ble gjennomført. Herrelaget ble for andre år på rad seriemester og damelaget lå også godt plassert da sesongen plutselig ble stanset. Vi gratulerer!

Sesongstart 2021/22 startet som normalt for alle våre lag, både med treninger og kamper. Rundt juletider ble det igjen restriksjoner og en ufrivillig pause fra kamper. Heldigvis var dette kortvarig, og vi fikk fullført alle serier og cuper som normalt. Endelig!

Til tross for alle restriksjoner og stor usikkerhet fra uke til uke, har våre spillere, foreldre, frivillige, ansatte og ledere holdt humøret og innsatsen oppe! Det har vært svært lite frafall blant våre aktive, og vi har klart å beholde motivasjonen hos disse. Styret og administrasjonen ønsker å rette en særskilt takk til alle som har bidratt til å gjøre dette året så godt som det kunne få blitt!

Ready tilbyr også flere timer med publikumstid hver uke, noe vi heldigvis fikk gjort gjennom pandemien. Det har vært mange glade barn som sist sesong tok sine første skøytetak på Gressbanen.

Administrasjonen har hele tiden måttet forholde seg til stadig skiftende regelverk, men har likevel klart å opprettholde et godt tilbud til våre barn og unge:

* Barmarkstreningene ble gjennomført tilnærmet som normalt
* Vi videreførte endringene fra sist sesong på bandyskole og akademi. Aktivitetene ble gjennomført på en god måte og med god oppslutning.
* Gratis jentebandy – «Skøytelek og moro» - fra 6 år og oppover har blitt gjennomført fast hver tirsdag, med god deltagelse. Dette er en viktig satsning for klubben og bandyavdelingen. Ready er en foregangsklubb innenfor jentebandy.
* Samlinger i Sverige ble erstattet av lokale ishaller. Det er en betydelig forbedring at Oslo kommune nå har åpnet Sonja Henie ishall på Frogner. Dette gir bedre og billigere tilgang til innendørs is i barmarkssesongen, selv om vi gjerne skulle hatt flere tilgjengelige timer der.
* Stor treningsaktivitet gjennom hele sesongen etter at isen kom på Gressbanen
* Bandylinjen på Persbråten er fornyet og nå fulltegnet med 3 årsklasser og 30 elever
* Profesjonelle klubb-trenere for 11’er og 9’er-lagene har opprettholdt kvaliteten og utviklingen i disse lagene

**Anlegg og bane**

Værmessig har både foregående og inneværende vinter totalt sett vært «bandyvennlige», med relativt stabile temperaturer på riktig side av null-tallet. Riktignok medførte en varm oktober at det tok rekordlang tid før vi fikk skrudd på anlegget i november 2021, men etter den tid har det vært stabil og god drift.

Vedvarende minusgrader har også gjort det mulig å islegge naturisbanen lengst ned i Holmenkollveien – Gressbanen 2. Den ekstra kapasiteten der har vært viktig for at vi kunne opprettholde det ønskede aktivitetsnivået med både treninger og kamper på eget anlegg.

At Ready kan tilby så gode isforhold, skyldes en dedikert og kunnskapsrik driftsorganisasjon. Styret ønsker å takke preppegjengen med Tom Bjerkely i spissen for nok et godt år!

Kommunen byttet også ut flomlysene på Gressbanen 1 i forkant av årets sesong. Dette har gitt betydelig bedre trenings- og kampfasiliteter for våre utøvere, uten at det har medført klager fra naboene.

**Gressbanen 2 – nå kommer det kunstis!**

Hovedstyret i Ready har i mange år jobbet for et kunstisanlegg også Gressbanen 2. Her har det nå vært betydelig fremgang, og vi har nå de nødvendige avtaler og finansiering på plass.

Økt banekapasitet er svært viktig for den videre utviklingen til Ready Bandy og tilknytningen til klubben. Banen vil driftes på samme måte som Gressbanen 1, dvs at den benyttes til bandy i perioden november til medio mars.

Prosjektet er p.t. under detaljplanlegging. Bygging vil trolig starte tidlig 2023, med mål om ferdigstillelse første halvår 2024.

Vi ønsker å rette en stor takk til hovedstyrets medlemmer som har engasjert seg så sterkt i denne saken!

**Administrasjonen**

Administrasjonen består nå av:

Gustav Eriksson – Sportssjef (100%)

Lars Christian Sveen – Avdelingsleder (73%) og lærer toppidrett bandy Persbråten (27%)

Tom Bjerkely – Driftsansvarlig (100%)

Utover dette er Lars Christian også engasjert som lønnet trener for A-laget herrer.

Administrasjonen er dermed økt med 0,4 fulltidsårsverk fra forrige sesong. Dette kommer etter en sterk reduksjon fra sesongen 2019/2020 og etter erfaring fra sesongen 2020/21.

Gustav er kommet inn som sportssjef, etter at Albin dro tilbake til Sverige sommeren 2021.

Sportssjef er bl.a. ansvarlig for videreutvikling av vår sportsplan, løpende oppfølging av lag og foreldretrenere, sportslig tilbud og er selv engasjert som trener for enkelte lag. Avdelings-leder følger på sin side opp alle administrative oppgaver i avdelingen, spesielt økonomiske forhold.

Administrasjonen trekker også gode veksler på administrasjonen sentralt i Ready IF, og samarbeider godt med de øvrige avdelingene i klubben. I denne krevende perioden har dette vært spesielt viktig i forbindelse med søknader knyttet til offentlig støtteordninger.

Et samlet styre ønsker å takke administrasjonen for svært god jobb i et krevende år.

**Styret**

Styret jobber sammen med administrasjonen i det daglige arbeidet og har under sesongen hatt

regelmessige møter for å følge med på at klubben drives og utvikler seg i den retning vi ønsker.

Styret har bestått av:

Richard Brande – Leder

Hanna Thommessen – Rekruttering, Råskinnet

Isac Jerner – A-laget

Truls Haugen – Bredde

Christen Møllhausen – Jenter og damer

Alex Dietrichson – Bane/Anlegg

Lene Grove-Knutsen – Ulike oppgaver

**Økonomi**

Regnskapet for 2021 viser et overskudd for Bandyavdelingen på kr 625 688. Regnskapet er foreløpig ikke revidert, men vi forventer små eller ingen endringer.

Avdelingens overskudd skyldes primært aktiv jobbing med innkreving av treningsavgifter, opprydning i lisensregistrene, god uttelling på søknader om støtte i forbindelse med pandemien og sterkt reduserte kostnader som følge av begrensede aktivitetsmuligheter. Pga lavere aktivitetsnivå var også overskuddet i 2021 uvanlig høyt, og vi forventer at de økonomiske resultatene vil normaliseres i takt med at aktivitetsnivået kommer tilbake.

Egenkapitalen er etter 2021-regnskapets ferdigstillelse på kr 789 030. Dette tilsvarer ca 18% av budsjettert omsetning i 2022. Hovedklubben stiller krav om minimum 20% egenkapitalandel, noe vi sikter mot å oppnå i løpet av 2022.

Bandyavdelingen hadde 220 betalende medlemmer vintersesongen 2021/22. Akademi og bandyskole ligger utenom dette. Akademi er ikke medlemspliktig, siden det inngår som et AKS-tilbud i skoletiden, men de fleste er med i andre lag og er registrert. Skøytelek og moro/gratis jentebandy er ikke medlemspliktig, så det er kun de som er med på andre lag som der er tellende.

Totalt antall aktive i bandyavdelingen er økt, hvilket er meget gledelig:



I tillegg til medlemmer med betalt treningsavgift, omfatter dette medlemmer som har støttefunksjoner, A-lagsspillere for herrer og andre støttemedlemmer. Det er særlig gledelig at flere jenter finner veien til bandysporten og veksten i de yngre årsklassene. Styret jobber med planer for å styrke rekrutteringen og strukturere arbeidet med å bevare de i idretten.

Styret ønsker at bandy fremdeles skal være en «billig» idrett, og jobber for å holde treningsavgiftene på et fornuftig nivå.



Budsjettet for 2022 tilsier et samlet overskudd på kr 162 620. Fortsatt stram kostnadskontroll og fokus på nye inntekter er de retningsgivende premissene også i 2022. Det er stor usikkerhet knyttet til om vi klarer å komme tilbake på gamle nivåer med cupene og Råskinnet samt om det vil komme flere pandemier.

Styret mener likevel at budsjettet er konservativt og tar høyde for uforutsette hendelser.

Et godt sportslig tilbud er avgjørende for å lykkes, og styret vil jobbe for å opprettholde rekruttering og kvalitet i alle ledd. Vi vil derfor bl.a. videreføre ordningen med betalte klubb-trenere for alle våre eldste medlemmer.

**Konklusjon**

Det er i år særlig grunn til å takke alle involverte i Ready bandy for en fantastisk innsats i en krevende sesong. Til tross for alle begrensninger har vi sammen klart å bevare motivasjonen og gløden for bandysporten.

De økonomiske forholdene er sterkt forbedret, og grunnlaget for en robust drift er nå lagt. Med en meget dyktig administrasjon i spissen, er vi godt rustet til å fortsette utviklingen.

Vi fortsetter vårt arbeid med å utvikle mennesker og bandyspillere, og skal fortsatt være en klubb med rom for alle som vil spille bandy.

Sportslige hilsninger

Richard Brande, Truls Haugen, Hanna Thommessen, Alex Dietrichson, Christen Møllhausen, Isac Jerner, Lene Grove-Knutsen

**Stor takk til våre sponsorer!**

